32004R1138
L 221/6
JURNALUL OFÍCIAL AL UNIUNII EUROPENE
REGULAMENTUL (CE) NR. 1138/2004 AL COMISIEI
din 21 iunie 2004
de stabilire a unei definiții comune a părților critice ale zonelor de securitate cu acces reglementat din aeroporturi
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 2320/2002 al Parlamentului European și al Consiliului din 16 decembrie 2002 de instituire a unor norme comune în domeniul siguranței aviației civile (1), în special articolul 4 alineatul (2) și punctul 2.3 litera (a) din anexa la acesta,
întrucât:
(1)
În conformitate cu Regulamentul (CE) nr. 2320/2002, Comisia trebuie să stabilească o definiție comună a părților critice ale zonelor de securitate cu acces reglementat. O astfel de definiție ar trebui să cuprindă cel puțin acele părți ale unui aeroport la care au acces pasagerii care urmează să fie îmbarcați, după trecerea prin filtrul de control, și acele părți prin care pot trece sau unde pot fi păstrate bagajele de cală ale pasagerilor care urmează să fie îmbarcați, după trecerea acestora prin filtrul de control.
(2)
Este necesar ca toți membrii personalului, inclusiv echipajele de zbor, precum și obiectele pe care aceștia le transportă să treacă prin filtrul de control înainte de a li se permite accesul în părțile critice ale zonelor de siguranță cu acces reglementat.
(3)
Este necesară o derogare pentru părțile unui aeroport prin care pot trece sau unde pot fi păstrate bagajele de cală ale pasagerilor care urmează să fie îmbarcați, după trecerea acestora prin filtrul de control, în cazul în care bagajele care au fost securizate ar putea fi manipulate de personalul care nu a trecut prin filtrul de control fără a se compromite nivelul de securitate. Este necesar să se ia măsuri pentru ca bagajele securizate să rămână intacte înainte de a fi încărcate la bordul unei aeronave.
(4)
În aeroporturile unde foarte puțini membri ai personalului au acces la zonele de securitate cu acces reglementat, ar trebui realizat un echilibru între necesitatea asigurării securității și necesitatea asigurării eficienței operaționale.
(5)
Este necesar ca personalul care nu a trecut prin filtrul de control să aibă acces în părțile critice ale zonelor de securitate cu acces reglementat dintr-un aeroport doar cu condiția ca acesta să fie însoțit în permanență de un membru al personalului care a trecut prin filtrul de control și care este autorizat.
(6)
În cazul în care alte persoane care nu au trecut prin filtrul de control ar fi putut avea acces la părțile critice ale zonelor de securitate cu acces reglementat, este necesară efectuarea unui control de securitate complet pentru a verifica dacă părțile critice ale zonelor de securitate cu acces reglementat nu conțin articole interzise. În cazul în care părțile critice nu au în permanență acest statut, este necesar ca acestea să fie supuse unui control de securitate complet imediat înainte de restabilirea statutului lor de parte critică.
(7)
Măsurile prevăzute de prezentul regulament sunt în conformitate cu avizul comitetului instituit prin articolul 9 alineatul (1) din Regulamentul (CE) nr. 2320/2002,
ADOPTĂ PREZENTUL REGULAMENT:
Articolul 1
(1) În aeroporturile unde mai mult de 40 de membri ai personalului dețin carduri de identitate aeroportuare care permit accesul în părțile critice ale zonelor de securitate cu acces reglementat, părțile critice ale zonelor de securitate cu acces reglementat sunt cel puțin următoarele:
(a)
orice parte a unui aeroport la care au acces pasagerii care urmează să fie îmbarcați și bagajele lor de cabină, după trecerea prin filtrul de control;
(b)
orice parte a unui aeroport prin care pot să treacă sau unde pot fi păstrate bagajele de cală ale pasagerilor care urmează să fie îmbarcați, după trecerea prin filtrul de control, în cazul în care bagajul nu a fost securizat.
(2) În sensul alineatului (1), orice parte a unui aeroport se consideră parte critică a zonelor de securitate cu acces reglementat atât timp cât:
(a)
în partea respectivă sunt prezenți pasageri care urmează să fie îmbarcați și bagajele lor de cabină, după trecerea prin filtrul de control;
(b)
bagajele de cală ale pasagerilor care urmează să fie îmbarcați, după trecerea prin filtrul de control, trec sau sunt păstrate în acea parte, dacă nu au fost securizate.
(3) În sensul alineatelor (1) și (2), o aeronavă, un autobuz, un cărucior de bagaje sau un alt mijloc de transport, precum și un pasaj sau o pasarelă telescopică se consideră ca fiind părți ale unui aeroport.
Articolul 2
În sensul prezentului regulament „bagaj securizat” înseamnă bagajul de cală al pasagerilor care urmează să fie îmbarcați, trecut prin filtrul de control și protejat fizic astfel încât să se prevină introducerea în bagaj a oricărui obiect.
Articolul 3
În aeroporturile unde cel mult 40 de membri ai personalului dețin carduri de identitate aeroportuare care permit accesul în zonele de securitate cu acces reglementat, statele membre pot continua identificarea părților critice ale zonelor de securitate cu acces reglementat în conformitate cu punctul 2.3 litera (a) al doilea paragraf din anexa la Regulamentul (CE) nr. 2320/2000.
Articolul 4
(1) Toți membrii personalului, inclusiv echipajele de zbor, precum și obiectele pe care aceștia le transportă trec prin filtrul de control înainte de a li se permite accesul în părțile prevăzute la articolul 1 alineatul (1) litera (a) în orice loc în care aceste părți formează o parte a clădirii terminalului.
(2) Până la 1 ianuarie 2006, statele membre adoptă măsuri conform cărora toți membrii personalului, inclusiv echipajele de zbor, precum și obiectele pe care aceștia le transportă, trec prin filtrul de control înainte de a li se permite accesul în părțile prevăzute la articolul 1 alineatul (1) litera (a).
(3) Până la 1 iulie 2009, statele membre adoptă măsuri conform cărora toți membrii personalului, inclusiv echipajele de zbor, precum și obiectele pe care aceștia le transportă, trec prin filtrul de control înainte de a li se permite accesul în părțile prevăzute la articolul 1 alineatul (1) litera (b).
Articolul 5
Până la 1 iulie 2009, în cazul în care bagajele securizate sunt manipulate de membri ai personalului care nu au trecut prin filtrul de control, se iau măsuri pentru a se verifica dacă bagajele securizate rămân intacte înainte de a fi încărcate la bordul unei aeronave.
Articolul 6
(1) Prin derogare de la articolul 4, nu este necesar ca membrii personalului să treacă prin filtrul de control înainte de a li se permite accesul în părțile critice ale zonelor de securitate cu acces reglementat, cu condiția ca aceștia să fie însoțiți de un membru autorizat al personalului care a trecut prin filtrul de control.
Escorta este răspunzătoare pentru orice încălcare a normelor de securitate comisă de membrul personalului care este însoțit.
(2) Prin derogare de la articolul 4, nu este necesar ca membrii personalului care au trecut prin filtrul de control și părăsesc temporar părțile critice ale zonelor de securitate cu acces reglementat să treacă prin filtrul de control la întoarcerea lor, cu condiția ca aceștia să fie supuși unei observații constante suficiente pentru a se garanta că nu introduc articole interzise în respectivele părți critice ale zonelor de securitate cu acces reglementat.
Articolul 7
Fără a aduce atingere articolului 6, ori de câte ori persoane care nu au trecut prin filtrul de control ar fi putut avea acces la părțile critice ale zonelor de securitate cu acces reglementat, se efectuează un control de securitate complet al părților respective.
Articolul 8
Prezentul regulament intră în vigoare la 1 iulie 2004.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 21 iunie 2004.